26/05/2022 | Administración LocalMunicipal
Fene
Secretaría
Anuncio acatamento sentenza proceso selectivo 3 prazas auxiliar adtvo.

En data 18.05.2022 ditouse a Resolución da Alcadía núm.685/2022 que, no que aquí interesa, dispón: Na Xunta de Goberno Local do 14.12.2020 aprobáronse as bases específicas reguladoras do proceso selectivo para a cobertura, en quenda libre e mediante persoal funcionario de carreira, de tres prazas vacantes de auxiliar administrativo/a correspondentes ás ofertas de emprego público (en diante, OEP) do Concello de Fene dos anos 2017,2018 e 2019. Mediante Resolución da Alcaldía 1221/2020 da mesma data, publicada no Boletín Oficial da Provincia (BOP) da Coruña núm 217, do 18.12.2020, convocouse o proceso selectivo para a cobertura das vacantes anteditas e resolveuse a acumulación dos procesos selectivos derivados das OEP mencionadas. Fronte á dita resolución Nadia Carolina Molne Venelinov presenta recurso de reposición no que solicita que se declare a nulidade de pleno dereito da resolución recorrida ao abeiro do artigo 47.1 a) da Lei 39/2015 e, subsidiariamente, a súa anulación por non ser conforme ao ordenamento xurídico xa que, ao seu entender, o que procedería sería a provisión das indicadas prazas por oposición e non mediante concurso-oposición. A través da Resolución da Alcaldía núm.72/2021, do 21.01.2021, desestímase o recurso de reposición interposto. En data 02.03.2021 (RXE núm.1124) recíbese no concello requirimento do Xulgado do Contencioso- Administrativo núm.3 da Coruña para que se achegue o expediente administrativo correspondente ao procedemento abreviado 65/2021 interposto por Nadia Carolina Molne Venelinov, contra a Resolución da Alcaldía núm.72/2021, do 21.01.2021, pola que se desestima o recurso de reposición interposto contra a convocatoria e bases específicas do proceso selectivo citado e para que se realicen os emprazamentos das posibles persoas interesadas correspondentes ao devandito recurso. Mediante o Decreto da Alcaldía 306/2021, do 17.03.2021, rectificado por Resolución da Alcaldía núm.312/2021, do 18.03.2021, resolveuse remitir o expediente administrativo así como emprazar a todas as persoas interesadas no recurso contencioso-administrativo que se tramitou como procedemento abreviado núm.65/2021 perante o Xulgado Contencioso-Administrativo núm.3 da Coruña, para que poidesen comparecer como parte ante o citado órgano xurisdicional no prazo de nove días, contados a partir do seguinte ao da publicación da resolución no BOP da Coruña, de data 24.03.2021. Unha vez acordada a suspensión cautelar da eficacia da resolución da Alcaldía impugnada, no procedemento ditouse sentenza do 29.06.2021, na que o órgano xudicial rexeita os argumentos de impugnación contidos no escrito de demanda, desestima o recurso promovido e confirma a resolución que se recorre ao entendela axustada ao ordenamento xurídico por non existir obxección legal respecto do sistema de provisión mediante concurso-oposición elixido polo concello. Contra a dita sentenza José Antonio Estévez Araújo formula recurso de apelación (procedemento Recurso de apelación núm.508/2021) perante a Sección primeira da Sala do Contencioso-Administrativo do Tribunal Superior de Xustiza de Galicia, no que interesa a revogación da sentenza do xulgado de instancia, do 29.06.2021 (procedemento abreviado núm.65/2021) e que, no seu lugar, se dite outra na que se estimen integramente as pretensións aducidas na demanda inicial. En data 10.05.2022 (RXE 1148) notifícaselle ao concello o fallo da Sentenza 322/2022, do 04 de maio, recaída no recurso de apelación seguido contra a sentenza do Xulgado do Contencioso núm.3 da Coruña (procedemento abreviado núm.65/2021) na que se estima o recurso de apelación interposto por Nadia Carolina Molne Venelinov e se acorda revogar a sentencia apelada, anular o acto administrativo recorrido por ser contrario ao ordenamento xurídico e acordar a retroacción do expediente ao momento anterior á aprobación das bases específicas pola Xunta de Goberno Local co obxecto de que se eleve ao dito órgano, previo informe xurídico, unha nova proposta de aprobación das bases mediante o sistema selectivo de oposición. Consonte ao disposto no artigo 103 da Lei 29/1998, do 13 de xullo, reguladora da xurisdición contencioso-administrativa e de conformidade coa normativa vixente, RESOLVO: PRIMEIRO.- Acatar, nos seus propios termos, o fallo da Sentenza 322/2022, do 04 de maio, da Sección primeira da Sala do Contencioso-Administrativo do Tribunal Superior de Xustiza de Galicia, ditada no Recurso de apelación núm.508/2021 e pola que se estima o recurso de apelación interposto por Nadia Carolina Molne Venelinov e se acorda revogar a sentencia apelada, anular o acto administrativo recorrido por ser contrario ao ordenamento xurídico e acordar a retroacción do expediente ao momento anterior á aprobación das bases específicas pola Xunta de Goberno Local co obxecto de que se eleve ao dito órgano, previo informe xurídico, unha nova proposta de aprobación das bases mediante o sistema selectivo de oposición. SEGUNDO.- Publicar esta Resolución no Boletín Oficial da Provincia da Coruña (BOP), no taboleiro de anuncios e na páxina web do concello aos efectos de que todas aquelas persoas aspirantes do proceso selectivo teñan coñecemento da anulación da convocatoria e retroacción do procedemento. TERCEIRO.- Instar á Unidade de Persoal á elaboración dunhas novas bases específicas adaptadas ao fallo da Sentenza 322/2022, do 04 de maio, da Sección primeira da Sala do Contencioso-Administrativo do Tribunal Superior de Xustiza de Galicia. (.) En Fene, asinado dixitalmente na data que figura na marxe polo Sr. alcalde Juventino José Trigo Rey, do que eu, Amalia Francisca Cascales Contador, como secretaria, dou fe.” En Fene, asinado dixitalmente o 20.05.2022 polo alcalde Juventino José Trigo Rey.